বৈষ্ণোদেবী যাত্রাপথে গভীর খাদে বাস পড়ে মৃত ১, আহত বহু

ওয়েব ডেস্ক: বৈষ্ণোদেবী (Vaishno Devi) যাত্রাপথে ভয়াবহ দুর্ঘটনা। জম্মুতে ২০ ফুট গভীর খাদে পড়ল যাত্রীবাহী একটি বাস। দুর্ঘটনায় মৃত ১। আহত ৩৯ তীর্থযাত্রী। ঘটনাটি ঘটেছে জম্মু-কাশ্মীরের সাম্বা জেলার (Jammu and Kashmir Samba District) জাটওয়াল এলাকায়। বেশ কয়েকজন আহতের অবস্থা গুরুতর (Injured)। ইতিমধ্যেই তাঁদের সাম্বা হাসপাতালে (Samba Hospital) ভর্তি করা হয়েছে। ঘটনায় শোক প্রকাশ করেছেন জম্মু ও কাশ্মীরের মুখ্যমন্ত্রী ওমর আবদুল্লা (Omar Abdullah)।

সূত্রের খবর, উত্তরপ্রদেশ থেকে কাটরায় বৈষ্ণোদেবী মন্দিরে রওনা দিয়েছিলেন ৬০-৭০ জন তীর্থযাত্রীদের একটি দল। আজ বৃহস্পতিবার জম্মু-পাঠানকোট জাতীয় সড়কে আচমকা দুর্ঘটনার কবলে পড়ে বাসটি। বাসটি বাঁক নিতে গেলেই বাসের টায়ার ফেটে নিয়ন্ত্রণ হারিয়ে ২০ ফুট গভীর খাদে গড়িয়ে পড়ে বাসটি। ঘটনা নজরে আসতেই ছুটে আসেন স্থানীয় মানুষজন। তাঁরাই প্রথমে উদ্ধার কাজে এগিয়ে আসে। খবর দেন পুলিশ ও উদ্ধারকারী দলকে। ঘটনাস্থলেই মৃত্যু হয় ১ পুন্যার্থীর। বাকি আহতদের উদ্ধার করে সাম্বা জেলা হাসপাতালে নিয়ে যাওয়া হয়। বর্তমানে গুরুতর আহত ৭ জনের চিকিৎসা চলছে বিজয়পুর এইমস হাসপাতালে।

ঘটনায় এক্স হ্যান্ডলে জানানো হয়েছে, সাম্বা জেলায় বৈষ্ণোদেবীর মন্দিরে যাওয়া পুন্যার্থিদের একটি বাস দুর্ঘটনায় ১ জন নিহত হয়েছেন। আহত আরও অনেকে। ঘটনায় শোক প্রকাশ করেছেন মুখ্যমন্ত্রী ওমর আবদুল্লা। আহতদের দ্রুত সুস্থতা প্রার্থনা করে মুখ্যমন্ত্রী সব রকম সাহায্যের আশ্বাস দিয়েছেন।

দেখুন অন্য খবর